અજય મહેરા (સની દેઓલ)ની જન્મટીપની સજા પૂરી થઈ ગઈ છે અને પોતાની સારી વર્તણૂક વચ્ચે અજય મહેરા બહાર આવીને શાંતિની જિંદગી જીવે છે. નવા શરૂ થયેલા આ જીવનમાં અજયે ‘સત્યકામ’ નામનું ન્યુઝપેપર શરૂ કર્યું છે. આ પેપર પૉપ્યુલર છે અને ઇન્વેસ્ટિગેટિવ જર્નલિઝમમાં અજયનું નામ પણ ખાસ્સું ચર્ચામાં રહે છે, ખાસ કરીને યંગસ્ટર્સમાં. આ જ યંગસ્ટર્સમાં ચાર ટીનેજર્સ છે જે તેના ડાઇહાર્ડ ફૅન છે. ફોટોગ્રાફીનો શોખ ધરાવતા આ યંગસ્ટર્સ એક સમયે વિડિયોગ્રાફી કરતા હોય છે ત્યારે તેઓ એક મર્ડર પણ શૂટ કરી લે છે. આ રેકૉર્ડિંગમાં મુંબઈની બે ખ્યાતનામ વ્યક્તિ નરી આંખે જોઈ શકાય છે. જો આ રેકૉર્ડિંગ જાહેર થઈ જાય તો દેશ આખામાં તહલકો મચી જાય, પણ પેલા ચાર યંગસ્ટર્સની મોટામાં મોટી કમનસીબી એ છે કે મુંબઈના પેલા ખેરખાંઓને પણ ખબર પડી ગઈ છે કે તેમની વાતચીત અને મર્ડર રેકૉર્ડ થઈ ગયાં છે. યંગસ્ટર્સના જીવ પર હવે જોખમ છે અને આ જોખમ વચ્ચે હવે તેની સામે ઢાલ બનીને ઊભા રહેવાનું કામ અજય મહેરા પર આવી જાય છે, જે કામ અજયના ઘાયલના રૂપને ફરીથી એક વાર બહાર લાવે છે.